สวัสดีค่ะ ลูกสาววัย 1 เดือนมีตุ่มบวมแดงคล้ายเป็นหนองที่หัวไหล่ค่ะ ก่อนหน้าจะอักเสบเป็นตุ่มคล้ายยุงกัดเลยเอาแซมบัคทา พอผ่านมาได้ 4 วันตุ่มอักเสบบวมแล้วมีกลักษณะคล้ายหนอง แต่ลูกก็ไม่ได้มีอาการผิดปกติไปจากเดิมนะคะ ในช่วง 4 วันที่ผ่านมาลูกก็ไม่ได้ร้องงอแง วันนี้ลองกดที่ตุ่มดูลูกก็ไม่แสดงอาการว่าเจ็บแบบนี้จะเป็นอันตรายต่อลูกมั้ยคะ
สวัสดีค่ะ ตุ่มที่หัวไหล่ หากมีลักษณะคล้ายหนอง และตุ่มมีลักษณะบวมแดง ก็น่าจะเกิดการอักเสบติดเชื้อและเป็นฝีได้ นอกจากนี้ ก็อาจเป็น- ซีสต์ไขมันใต้ผิวหนัง ซึ่งปกติจะมีสีเดียวกับผิวหนัง และคลำได้นิ่มๆ ดูคล้ายมีหนองอยู่ภายใน มักไม่ได้ทำให้เจ็บหรือปวด- เนื้องอกชนิดต่างๆ ของผิวหนัง หรือชั้นเนื้อเยื่อใต้ผิวหนัง เช่น เนื้องอกหลอดเลือด ซึ่งจะมีสีออกแดงได้ เป็นต้นแนะนำว่าควรพาลูกสาวไปพบกุมารแพทย์ว่าเป็นตุ่มที่เกิดจากสาเหตุใด เพราะแม้น้องจะไม่แสดงอาการเจ็บ แต่หากมีการอักเสบติดเชื้อจริง แล้วไม่ได้รับการรักษา ก็อาจอันตรายได้ เพราะเชื้อโรคอาจลุกลามเข้าสู่กระแสเลือดได้ค่ะ และในเบื้องต้น ก็ไม่ควรไปบีบหรือกดตุ่มดังกล่าว ไม่ใช้ครีมหรือยาอะไรไปทาตุ่มค่ะ